Jeg, mizerie, gunoi, paragină, astea sunt cuvintele care definesc orașul Ploiești din punct de vedere al administrației, astea sunt definitorii și pentru Gara de Sud. Ploieștenii care fac naveta, din păcate, s-au obișnuit atât de mult cu degradarea zilnică a locului încât nici nu mai observă. Alții însă sunt mai vigilenți.
"Gara de Sud a ajuns un focar de infecție! Este greu de privit numai aceste poze… dar să parcurgi întreaga gară ai crede că suntem într-o clădire părăsită de ani de zile…!
Este inadmisibil ca o Gară centrală din Ploiești (culmea ironiei, anul acesta a fost desemnat ca oraș al Tinerilor) să primească astfel miile de trecători cu o asemenea mizerie, spus de-a dreptul JEG! Orice comentariu este de prisos! Este nevoie de intervenția Direcției naționale de sănătate!
Vă rog să faceți publice fotografiile!", ne-a scris un cititor, revoltat de starea deplorabilă și jegul de la Gara de Sud din Ploiești.
Ploiești, Capitala de Tineret din România în 2024, are o "poartă de intrare" de toată jena. Poate că, înainte de manifestări artistice și culturale, înainte de workshop-uri și voluntariat, ar trebui să se găsească o soluție pentru igienizarea porții de intrare în Capitala de Tineret a României 2024. Chiar e cazul…
Nu este prima dată când scriem despre mizeria din Gara de Sud și, în mod cert, nu este nici ultima dată. Vom scrie de fiecare dată când vom fi sesizați, ori când ne vom autosesiza. O vom face până când cei care trebuie vor lua măsuri astfel încât să nu ne mai fie rușine, știind că cei care ajung în acest oraș, sau iau prima dată contact cu el, ajung în jegul, în focarul de infecție de la Gara de Sud.